Omnipotentis Dei auctoritate sanccitum est atque institutum ac pro comertio eterne vite fidelibus christianis indultum, quod sanctum omnibus jubet Evangelium: «Date elemosinam et omnia munda sunt vobis», et quia corde puro data nostra innumera creditur extinguere peccata; cum ergo quibusque exhibita creditur dantis prodesse anime, tum precipue ipsa que matri largitur ecclesie. Quod ego quidam, Wichardus nomine, christiane religioni inherere cupiens, cum voluntate uxoris ac filiorum, ex parte aliqua operari opto, pro redemptione tam anime mee quam parentum meorum, dono Deo et sanctis apostolis Petro et Paulo, in loco Cluniaco, capellam Sancte Marie in loco qui vocatur vulgo Rocam, in villa Quinciaco, cum decimis de terra que appellatur sub Bunisca, et decimis vinearum ipsorum apostolorum; in circuitu quoque capelle, ex qua parte eis libuerit, tam ad mansiones construendas, quam ad hortum faciendum, quantum voluerint accipiant. Do etiam terram que est de capella usque ad vineas eorum de sinistra parte, ut in perpetuum sibi habeant et absque ulla contradictione possideant. Et ego Wichardus manu propria factionem istam firmo ac roborandam parentibus cunctis et fidelibus trado. S. Adeledis, uxoris ejus. S. Wichardi, filii ejus. Actum Cluniaco publice, incarnati Verbi M. XX anno.